Diari Oficial de la Generalitat Valenciana


Sumari del DOGV 3237, del 07-05-1998 (1998/2681)

ACORD de 5 març de 1998, de la Comissió Territorial d’Urbanisme de València, relatiu a l’homologació global de les Normes Subsidiàries de Rótova.
-------------------------------------------------------------------------------------------------------------------------------------------------

### Dades del document

Número de DOGV
:   3237

Data del DOGV
:   07-05-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/2681


Data del document
:   05-03-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 5 març de 1998, de la Comissió Territorial d'Urbanisme de València, relatiu a l'homologació global de les Normes Subsidiàries de Rótova. [1998/X2681]
  
Vist l'expedient emés per l'Ajuntament de Rótova mencionat a l'homologació global de les Normes Subsidiàries, i d'acord amb els següents
  
Antecedents de fet
  
Primer
  
El projecte es va sotmetre a informació pública mitjançant acord del ple de l'Ajuntament en sessió celebrada el dia 31 de juliol de 1997. Després del pertinent període d'exposició pública, en el qual es van presentar 9 al·legacions, es va aprovar provisionalment pel mateix òrgan en data 23 de desembre de 1997.
  
Segon
  
El projecte consta de memòria justificativa, plans d'informació i plans d'ordenació.
  
Tercer
  
L'objecte del projecte és l'homologació global i declarativa de les Normes Subsidiàries vigents de l'any 1996. Cal destacar el fet que aquestes normes, encara que es van aprovar basant-se en la legislació urbanística estatal, ja s'havia promulgat la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (a partir d'ara, LRAU), per la qual cosa incorporaven molts dels conceptes de la nova llei.
  
D'aquesta forma, es planteja una homologació declarativa, la finalitat de la qual és aclarir els continguts del planejament vigent en els dos nivells d'ordenació: ordenació estructural i ordenació detallada. Per tant, no es plantegen modificacions de l'ordenació vigent.
  
Les determinacions principals de l'ordenació estructural són les que es resumeixen a continuació:
  
- Xarxa primària: parc públic constituït per una zona d'11.400 m2 al costat del poliesportiu i altra àrea de 7.030 m2 vorejant el riu Vernissa, s'inclouen les principals infraestructures i dotacions públiques, cal destacar la inclusió de vials urbans per a integrar una xarxa unitària.
  
- Classificació del sòl: tenint en compte el caràcter declaratiu de l'homologació, no es modifica la classificació de sòl per a adequar-la als criteris de classificació de sòl de la LRAU, com expressament s'admet en el punt 2 de la Instrucció de Planejament 1/1996, de 23 de gener de 1996, sobre l'homologació de plans d'urbanisme a la Llei Reguladora de l'Activitat Urbanística. En aquest sentit, es manté la classificació com a sòl urbà de les unitats d'execució previstes en sòl urbà, sense perjudici que el seu desenvolupament s'ajustarà a la manera de gestió de les actuacions integrades.
  
- Delimitació de sectors: es manté la delimitació dels sectors efectuada en les Normes Subsidiàries, justificant que compleixen els criteris legals de sectorització.
  
- Objectius del planejament de desenvolupament: s'estableixen, per a cada sector, els paràmetres urbanístics bàsics, els objectius de l'ordenació i criteris de disseny.
  
- Condicions de connexió: es fixen les condicions objectives perquè siga possible el desenvolupament de cadascun dels sectors.
  
- Àrees de repartiment i aprofitaments tipus: en el sòl urbà es remet a la tècnica de les àrees de repartiment uniparcel·làries, regulada en l'article 63.2.A de la LRAU; en el sòl urbanitzable es mantenen els aprofitaments tipus fixats en les Normes Subsidiàries per a cadascuna de les àrees de repartiment que constitueix cadascun dels sectors.
  
- Coordinació amb municipis limítrofs: s'incorpora un pla específic d'aquesta qüestió, en el qual es reflecteixen les classificacions i qualificacions del planejament dels municipis limítrofs. Amb caràcter general s'aprecia la coordinació amb els plans limítrofs.
  
Quart
  
Durant la tramitació de l'expedient s'ha sol·licitat informe dels següents organismes: Divisió de Carreteres de la Direcció General d'Obres Públiques de la Conselleria d'Obres Públiques, Urbanisme i Transports. Aquest organisme va emetre informe favorable en data 25 de febrer de 1998.
  
Cinquè
  
Rótova té Normes Subsidiàries aprovades definitivament per la Comissió Territorial d'Urbanisme en data 6 de març de 1996.
  
Des d'aleshores, sols consta en aquest organisme el desenvolupament de la Unitat d'Execució UA-1, amb cèdula d'urbanització expedida per la Conselleria d'Obres Públiques, Urbanisme i Transports i aprovació municipal del programa.
  
Sisè
  
La Comissió Informativa de la Comissió Territorial d'Urbanisme, en la sessió del dia 26 de febrer de 1998, va emetre informe favorable respecte d'aquest expedient, encara que s'indicava que s'havia d'aportar el Pla d'ordenació detallada del sòl urbà.
  
Setè
  
En data 3 de març de 1998 té entrada en el Registre del Servei Territorial d'Urbanisme de València, documentació complementària de l'expedient, entre la qual s'inclou l'esmentat pla d'ordenació detallada del sòl urbà.
  
Fonaments de dret
  
Primer
  
La tramitació ha estat correcta, d'acord amb el que estableix l'article 38, per remissió de la disposició transitòria primera, apartat 2, de la LRAU, i en el punt III de la Instrucció d'Homologació.
  
Segon
  
S'ha tramitat simultàniament l'homologació global de les Normes Subsidiàries i el Pla Parcial Industrial Les Mases. Respecte d'aquest últim document, ens remetem a l'informe específic que sobre aquest pla parcial s'emet per separat.
  
Tercer
  
En relació amb el sector de sòl urbanitzable industrial, no es fixen les condicions de connexió respecte de l'antiga carretera i la futura autovia. No obstant això, encara que aquesta determinació és pròpia del document d'homologació, es recull en el Pla Parcial la connexió amb les mencionades infraestructures.
  
Quart
  
En la frontera amb el terme de Palma de Gandía s'observa una zona de sòl no urbanitzable comú d'aquest municipi, que limita directament amb sòl no urbanitzable de protecció forestal del municipi de Rótova i envoltada de sòl no urbanitzable també protegit en el propi terme de Palma de Gandía. S'hauria de considerar el tractament dels dits terrenys en el nou Pla General de Palma de Gandía ?que es troba en tramitació- sense perjudici que la justificació de la falta de coordinació entre els dos plans correspondria, en tot cas, al municipi limítrof que és el que planteja una zona aïllada de sòl no urbanitzable comú envoltada de sòl protegit.
  
Cinquè
  
A la vista de la documentació complementària aportada el dia 3 de març de 1998, es considera complerta la condició indicada en l'informe de la Comissió Informativa de data 26 de febrer de 1998.
  
Sisè
  
Les determinacions contingudes en l'homologació s'ajusten al que estableix la Instrucció 1/1996 i es consideren correctes des del punt de vista de les exigències de la política urbanística i territorial de la Generalitat, tal com recull l'article 40 de la LRAU.
  
Setè
  
La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva d'homologacions de plans urbanístics de municipis de menys de 50.000 habitants, d'acord amb el que disposa l'article 39 de la LRAU, per remissió de la disposició transitòria primera, apartat 2 del mencionat text legal, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista del que antecedeix, la Comissió Territorial d'Urbanisme de València, en sessió celebrada el dia 5 de març de 1998, acorda aprovar definitivament l'homologació global de les normes subsidiàries de Rótova.
  
L'Ajuntament de Rótova haurà de notificar el contingut d'aquest acord a tots els particulars interessats en l'expedient de referència.
  
Contra aquesta resolució, que no posa fi a la via administrativa, es podrà interposar recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de recepció d'aquesta notificació.
  
Tot això, sense perjudici que puga exercir qualsevol altre recurs que estime oportú.
  
València, 5 de març de 1998.- El secretari de la Comissió Territorial d'Urbanisme: José Manuel Palau Navarro.